Document ID: 32006L0002

KOMISIJAS DIREKTĪVA 2006/2/EK
(2006. gada 6. janvāris),
ar ko groza Eiropas Parlamenta un Padomes Direktīvas 96/73/EK par dažām metodēm divkāršo tekstilšķiedru maisījumu kvantitatīvai analīzei II pielikumu, lai pielāgotu to tehnikas attīstībai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 16. decembra Direktīvu 96/73/EK par dažām metodēm divkāršo tekstilšķiedru maisījumu kvantitatīvai analīzei (1), un jo īpaši tās 5. panta 2. punktu,
tā kā:
(1)
Eiropas Parlamenta un Padomes 1996. gada 16. decembra Direktīvā 96/74/EK par tekstilmateriālu nosaukumiem (2) prasīts tekstilizstrādājumus marķēt, lai norādītu šķiedru sastāvu, un veikt analītiskas pārbaudes par šo izstrādājumu atbilstību norādēm uz marķējuma.
(2)
Direktīvā 96/73/EK ir noteiktas vienotas metodes divkāršo tekstilšķiedru maisījumu kvantitatīvai analīzei.
(3)
Pamatojoties uz jaunākajām tehniskās darba grupas atziņām, Direktīvu 96/74/EK pielāgoja tehnikas attīstībai, minētās direktīvas I un II pielikumā noteiktajam šķiedru sarakstam pievienojot šķiedras “polilaktīds” un “elastomultiesteris”.
(4)
Ir jānosaka vienotas pārbaudes metodes polilaktīdam un elastomultiesterim.
(5)
Tāpēc attiecīgi jāgroza Direktīva 96/73/EK.
(6)
Šajā direktīvā paredzētie pasākumi ir saskaņā ar Tekstilmateriālu nosaukumu un marķēšanas direktīvu komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 96/73/EK II pielikumu groza saskaņā ar šīs direktīvas pielikumu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2007. gada 6. janvārim. Dalībvalstis tūlīt dara Komisijai zināmus minēto tiesību aktu noteikumus un minēto tiesību aktu un šīs direktīvas korelācijas tabulu.
Kad dalībvalstis pieņem minētos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāmas šādas atsauces.
2. Dalībvalstis dara zināmus Komisijai valsts tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2006. gada 6. janvārī

Labels: 1
16